KYK: Sokkerseuns kan nog vir maande in grot wees | Netwerk24
03 Julie 2018 06:31
Hierdie sokkerspannetjie gaan óf moet leer om te duik, óf nog vir maande in die grot in Thailand bly waar hulle vir nege dae aan die lewe geklou het voordat hulle Maandagaand gevind is.
Duikers het deur smal gangetjies en donker water gebeur en afgekom op die groep seuns – lede van die plaaslike Moe Pa-sokkerspan – waar hulle op 'n droë rots sowat 4 km van die grot se ingang saambondel.
Hulle moet nou wag vir die watervlak om te sak. Die BBC berig dat dit volgens die weermag tot vier maande kan duur. In die tyd sal kos aan hulle voorsien word, en duikers het onmiddellik nadat die kinders gevind is, begin om voorraad by hulle te kry.
Die 12 seuns, wat tussen 11 jaar en 16 jaar oud is, en hul afrigter (25) het op 23 Junie vermis geraak nadat hulle die grot verken het en deur stygende vloedwater weens stortreën vasgekeer is.
Hulle het ná 'n sokkeroefening per fiets na die grot gery en glo deur 'n 15 m lange tonnel gekruip, wat later heeltemal oorstroom het. Lede van die Amerikaanse vloot het Saterdag diep in die grot ingegaan en blykbaar 'n paar kilometer gekom van waar die span aanvanklik was.
Ander duikers, insluitend van Thailand, het Maandag toe verder gekom nadat die diep water begin terugsak het. – Reuters